
	SZOMBATHELY MEGYEI JOGÚ VÁROS
	POLGÁRMESTERE

Az előterjesztést megtárgyalta:

· Gazdasági és Jogi Bizottság
· Városstratégiai, Idegenforgalmi és Sport Bizottság
· Költségvetési Ellenőrző Szakmai Bizottság

A határozati javaslatot törvényességi szempontból megvizsgáltam:

	/: Dr. Károlyi Ákos :/
	jegyző

ELŐTERJESZTÉS

Szombathely Megyei Jogú Város Közgyűlésének 2026. október 29-i ülésére

[bookmark: _Hlk145929572]Javaslat
 a Liget utcai híddal kapcsolatos döntések meghozatalára

Szombathely Megyei Jogú Város belterületén, az Arany-patak felett fapallós pályaszerkezetű, acélgerendás híd biztosítja az átjutást a 3775. hrsz. jelű önkormányzati út, azaz Liget utca (3775 hrsz) és a Kenderesi utca (3681/1. hrsz.) között. A hidat az Arany-patak két oldalán lévő kiterjedt lakóterület megközelítésére használták, nagy forgalmi sűrűséggel.
A híd rossz és zajos járófelületével kapcsolatosan érkezett bejelentések, valamint a híd állapotának felmérése céljából az Önkormányzat 2026. márciusában ismételten tartószerkezeti és általános felülvizsgálatot készíttetett. A márciusi műszaki szakértői vélemény megállapította, hogy a hídon az átközlekedés 2,5 t teherig megengedhető, de egy nagyobb árvíz esetén a medertámaszok tovább károsodhatnak, mely esetén a csökkentett forgalmat is meg kell tiltani és akadályozni. A híd járófelülete és az acélgerendákat alátámasztó fa-acél vegyes szerkezet olyan műszaki állapotba került, amely nem biztosítja a szabvány szerinti műszaki terhelés és forgalom terheinek biztonságos viselését. A szakértői véleményben rögzítésre kerültek a híd biztonságos használata érdekében elvégzendő felújítási munkák.
Időközben a Dolgozók útja és a Rohonci út felújítása alatt a tárgyi híd terelőútként került használatra, a megemelkedett és gyakran felelőtlen használói magatartás okozta forgalmi terhelés a híd járófelületét tönkretette, beszakadások és faanyag törések történtek a háromrétegű járófelület belső és alsó rétegében.
Az Önkormányzat ismételten megvizsgáltatta a híd szerkezeti állapotát, valamint a hídon ideiglenes korlátozást vezetett be, jelenleg csak gyalogos és kerékpáros forgalom engedélyezett meghatározott sávszélességben. A 2026. szeptember 18-án kelt célvizsgálat megállapította, hogy a híd általános műszaki állapota nem megfelelő, jelenleg teherviselésre nem alkalmas a gépjárművek számára, ezért továbbra is szükséges a gépjárműforgalom kitiltása és a gyalogos-kerékpáros forgalom feltétel melletti biztosítása. A gyalogos-kerékpáros forgalom a híd folyamatos megfigyelése és alacsony vízállás mellett biztosítható. 
A híd alapvető problémái:
· Megállapítható a pályaszerkezet 3 rétegű fapalló szerkezetében az alsó két sor kiterjedt elkorhadása és 4 helyen történő beszakadása.
· Az alépítmény feltárása során a közbenső támaszok fa tartóoszlopain a mederburkolat felett kb. 40 cm magasságig jelentős mértékű korhadás alakult ki, ami a térszín alatt kb. 20 cm mélységig folytatódik. A károsodás 10 oszlopból 6-nál teljes vastagságban érinti a fa oszlopokat.
Jelenleg ideiglenesen bevezetett korlátozást továbbra is fenn kell tartani a híd megerősítéséig, átépítéséig vagy új híd megépítéséig.
A Vízügyi Igazgatósággal 2026. október 1-én folytatott egyeztetés szerint a jelenlegi híd felújítása a jelenlegi méretek megtartásával megvalósítható, a jelenlegi közbenső tartó fa cölöpök acél cölöpökre, valamint a jelenlegi fa pályaszerkezet vasbeton szerkezetre történő cseréjével, valamint a mederburkolás elvégzésével. A felújítás elvégzésével 50 év használati időtartam érhető el, folyamatos fenntartás mellett. A kivitelezés becsült költsége 100 millió Ft. A szakvélemény az előterjesztés melléklete.
A felújítási munkák elvégzéséhez szükséges engedélyezési és kiviteli tervdokumentáció elkészítése. A híd tervezési és felújítási munkáinak becsült időtartama másfél év.
Fentiekre tekintettel javaslom, hogy a Tisztelt Közgyűlés határozza el a Liget utcai Arany-patak híd felújítására vonatkozó tervezést, valamint a tervek alapján a hídfelújítás megvalósítását, továbbá biztosítsa a tervezési feladatokhoz és a kivitelezési munkák elvégzéséhez szükséges fedezetet.
Kérem a Tisztelt Közgyűlést, hogy az előterjesztésben foglaltakat megtárgyalni, és a határozati javaslatot elfogadni szíveskedjék.
Szombathely, 2026. október  20.


	/: Dr. Nemény András :/





HATÁROZATI JAVASLAT
….…./2026. (X. 29.) Kgy. számú határozat

Szombathely Megyei Jogú Város Közgyűlése a „Javaslat a Liget utcai híddal kapcsolatos döntések meghozatalára” című előterjesztésben foglaltakat megtárgyalta, és a következő döntéseket hozza:

1. A Közgyűlés elhatározza a Liget utcai Arany-patak híd előterjesztés szerinti felújítására vonatkozó tervezést, valamint a tervek alapján a hídfelújítás megvalósítását. A Közgyűlés a tervezéshez szükséges 16,5 millió Ft fedezetet a 2026. évi költségvetésében biztosítja.
2. A Közgyűlés a kivitelezési munkák elvégzéséhez szükséges 100 millió Ft fedezetet a 2027. évi költségvetésében biztosítja.
3. A Közgyűlés felkéri a polgármestert, hogy gondoskodjon a szükséges közbeszerzési eljárások megindításáról.
Felelős: 	Dr. Nemény András polgármester
	Dr. Horváth Attila alpolgármester
	Dr. Károlyi Ákos jegyző
	(A végrehajtásért: 
	dr. Gyuráczné dr. Speier Anikó, a Városüzemeltetési és Városfejlesztési Osztály vezetője,
Stéger Gábor, Közgazdasági és Adó Osztály vezetője)
	
Határidő:	1. Azonnal, illetve a 2026. évi költségvetési rendelet soron következő módosítása
		2. A 2027. évi költségvetés elfogadása
		3. Azonnal


	……….	……….	……….	……….	……….	……….	……….	……….	
	Irodav.	Osztályv.	Jogi ov.	Aljegyző	Alpm. 1	Alpm. 2	Alpm. 3	PM Kabinet
									főnök

